钦定古今图书集成/明伦汇编/官常典/第178卷 > 隋
## 钦定古今图书集成/明伦汇编/官常典/第178卷 > 隋

隋制，“三师不置府僚，三公莅尚书省，总众务。尚书省
设令、仆射，以总六尚书。门下省设纳言，内史省置监、
令，各帅其属。”

按《隋书百官志》，“高祖既受命，改周之六官。其所制名，
多依前代之法，置三师、三公及尚书、门下、内史等省。
三师不主事，不置府僚，盖与天子坐而论道者也。
三公参议国之大事，依后齐置府僚，无其人则阙。祭
祀则太尉亚献，司徒奉俎，司空行扫除，其位多旷，皆
摄行事。寻省府及僚佐，置公则坐于尚书都省。朝之
众”务总归于台阁。

尚书省事无不总置。令、左右仆射各一人，总吏部、礼
部、兵部、都官、度支、工部等六曹事。是为“八座。”属官左
右丞各一人，都事八人，分司管辖。吏部尚书统吏部
侍郎二人，主爵侍郎一人，司勋侍郎二人，考功侍郎
一人。礼部尚书统礼部、祠部侍郎各一人，主客、膳部
侍郎各二人。兵部尚书统兵部、职方侍郎各二人，驾
部、库部侍郎各一人。都官尚书统都官侍郎二人，刑
部、比部侍郎各一人，司门侍郎二人。度支尚书统度
支、户部侍郎各二人，金部、仓部侍郎各一人。工部尚
书统工部、屯田侍郎各二人，虞部、水部侍郎各一人。
凡三十六侍郎，分司曹务，直宿禁省，如汉之制。
门下省，纳言二人，给事黄门侍郎四人，录事、通事令
史各六人。又有散骑常侍、通直散骑常侍各四人，谏
议大夫七人，散骑侍郎四人，员外散骑常侍六人，通
直散骑侍郎四人，并掌部从朝直。又有给事二十人，
员外散骑侍郎二十人，奉朝请四十人，并掌同散骑
常侍等，兼出使劳问。“统城门尚食、尚药、符玺、御府、殿
内等六局。”城门局校尉二人，直长四人。尚食局，典御
二人，直长四人，食医四人。尚药局，典御二人，侍御医
直长各四人，医师四十人。符玺、御府、殿内局，监各二
人，直长各四人。

内史省置监、令各一人，寻废监，置“令二人，侍郎四人，
舍人八人，通事舍人十六人，主书十人，录事四人。”

### 文帝开皇三年诏尚书仆射左右分掌

按，《隋书高祖本纪》，不载。按《百官志》：“开皇三年四月，
诏尚书左仆射掌判吏部、礼部、兵部三尚书事，御史
纠不当者，兼纠弹之。”尚书右仆射掌判都官、度支、工
部三尚书事。

### 炀帝大业三年废三师官而门下尚书内史并从改易

按：《隋书炀帝本纪》，不载。按《百官志》，炀帝即位，多所
改革。三年定令，废三师、特进。分门下、太仆二司。取殿
内监名，以为殿内省，并尚书、门下、内史、秘书，以为五
省。尚书省六曹，各侍郎一人，以贰尚书之职。又增左
右丞阶，与六侍郎并正四品。诸曹侍郎并改为郎。又
改吏部为选部郎，户部为人部郎，礼部为仪曹郎，兵
部“为兵曹郎，刑部为宪部郎，工部为起部郎，以异六
侍郎”之名。废诸司员外郎，而每增置一曹郎，各为二
员。都司郎各一人，品同曹郎，掌都事之职。以都事为
正八品，分隶六尚书。诸司主事并去令史之名。其令
史随曹闲剧而置。每十令史置一主事，不满十者亦
置一人。其馀四省、三台，亦皆曰“令史。”后又改主客郎
为司蕃郎，寻又每减一郎，置承务郎一人，同员外郎
之职。内史省减侍郎员为二人，减内史舍人员为四
人，加置起居舍人员二人。次舍人下，改通事舍人员
为谒者台职，减主书员，置四人。

大业十二年。改内史为“内书。”

按《隋书炀帝本纪》。不载。按《百官志》云云。